Tweede ineenstorting by Lily-myn‘n Lugfoto van die ineenstorting. Foto: JacarandaFM via Mpumalanga EMS Vantage Goldfields het Saterdag in ŉ verklaring gesê alle soek-en-reddingspanne is veilig ontruim. ŉ Nuwe geotegniese evaluering moet eers gedoen word voordat reddingsoperasies kan voortgaan. “Die toestande ondergronds by die Lily-myn is uiters onstabiel na ŉ verdere ineenstorting aan die suidelike kant van die oop put,” het Mike McChesney, uitvoerende hoof van Vantage Goldfields, gesê. “Ek kan nie nog verder tot hierdie ramp bydra deur die lewens van die reddingspanne in gevaar te stel nie.” Die drie mynwerkers, Yvonne Mnisi, Pretty Mabuza en Solomon Nyarenda, is nou al meer as ŉ week lank ondergrond vasgekeer nadat ŉ gedeelte by die ingang van die myn verlede Vrydag ineengestort het. Altesaam 76 mynwerkers is dieselfde dag van die ineenstorting veilig uit die myn gebring. Volgens die mynmaatskappy het die reddingspanne oor die afgelope 24uur aansienlik die tempo waarteen hulle rotse en puin verwyder, versnel voordat die tweede ineenstorting plaasgevind het. Internasionale spesialiste is na die Lily-myn ontbied en het bevestig die put-area is onstabiel, aangesien voortdurende grondbeweging waargeneem word. Lees alle vorige berigte oor die Lily-myn op Maroela Media.